Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

ЗА изменение и допълнение на Закона за подпомагане на 
земеделските производители
(обн., ДВ, бр. 58 от 1998 г.; изм. и доп., бр. 79 и 153 от 1998 г., бр. 12, 26, 86 и 113 от 1999 г., бр. 24 от 2000 г., бр. 34 и 41 от 2001 г., бр. 46 и 96 от 2002 г., бр. 18 от 2004 г., бр. 14 и 105 от 2005 г., бр. 18, 30, 34, 59, 80, 96 и 108 от 2006 г., бр. 13, 53 и 59 от 2007 г., бр. 16, 36, 43 и 100 от 2008 г., бр. 12, 32, 82 и 85 от 2009 г., бр. 59 от 2010 г., бр. 8 от 2011 г., бр. 38 от 2012 г., бр. 15, 66, 101 и 109 от 2013 г., бр. 40 и 98 от 2014 г. и бр. 12, 61 и 95 от 2015 г.)

§ 1. Наименованието на глава четвърта „а“ се изменя така:
“Схема за държавна помощ под формата на отстъпка от стойността на акциза върху газьола, използван в първичното селскостопанско производство”
§ 2. Членове 47а-47к се изменят така: 
„Чл. 47а. (1) Администратор на схемата за държавна помощ под формата на отстъпка от стойността на акциза върху газьола, използван в първичното селскостопанско производство, е министърът на земеделието и храните.
(2) Схемата за държавна помощ се прилага при спазване на условията на глава І и чл. 44 от Регламент (ЕС) № 651/2014 на Комисията от 
17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора (OВ, L 187, 26.6.2014 г.), до 31 декември 2020 г.
(3) Министърът на земеделието и храните утвърждава със заповед указания за прилагане на схемата за държавна помощ.
(4) Право на отстъпка от стойността на акциза върху газьола, използван в първичното селскостопанско производство, имат земеделските стопани, регистрирани по чл. 7, които:
1. нямат изискуеми публични задължения;
2. не са в открито производство за обявяване в несъстоятелност или не са обявени в несъстоятелност;
3. не са в производство по ликвидация;
4. не са предприятия в затруднено положение;
5. не са получили друго публично финансиране за същите разходи;
6. имат валидно подадено заявление за кандидатстване по схемите за директни плащания за годината, предхождаща годината на кандидатстване по схемата за държавна помощ; земеделските стопани, отглеждащи видове и категории животни, които не попадат в обхвата на схемите за директни плащания за животни,  да имат регистриран животновъден обект по Закона за ветеринарномедицинската дейност.
Чл. 47б. (1) Общият размер на помощта се утвърждава със Закона за държавния бюджет на Република България за съответната финансова година и се разпределя на земеделските стопани въз основа на определената по 
чл. 47д индивидуална годишна квота.  
(2)  Помощта се предоставя за използван газьол по смисъла на 
чл. 32, ал. 1, т. 3 от Закона за акцизите и данъчните складове за механизирани дейности в първичното селскостопанско производство. 
(3) Брутният еквивалент на държавната помощ се изразява в разликата (отстъпката) между стандартната ставка и намалената ставка на газьола.
(4) Индивидуалният размер на помощта представлява отстъпката от акцизната ставка на газьола, умножена по индивидуалната годишна квота.
(5) Дата на предоставяне на помощта е датата на заповедта на министъра на земеделието и храните за утвърждаване на уведомлението по чл. 45д от Закона за акцизите и данъчните складове. 
Чл. 47в. (1) Кандидатите за подпомагане подават заявление по образец, формат и ред, утвърдени със заповед на министъра на земеделието и храните. 
(2) Заявлението се подава в общинските служби по земеделие към областните дирекции „Земеделие“ по регистрация на физическите лица и по адрес на управление на юридическите лица в срок, определен със заповед на министъра на земеделието и храните. Към заявлението за подпомагане се прилагат копия от и опис на фактурите за закупено гориво, както и други документи съгласно утвърдения образец.  
47г. За целите на тази глава се използват извършените от Разплащателната агенция проверки по реда на чл. 37.
47д. (1) Максимално допустимото количество газьол в литри, за което се възстановява част от стойността на акциза, се изчислява съобразно Методика за определяне на  индивидуалните годишни квоти във връзка с прилагане на схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство” въз основа на допустимите за подпомагане площи и/или установените животни. 
(2) Методиката по ал. 1 се утвърждава от министъра на земеделието и храните със заповед. 
(3) За всеки земеделски стопанин се определя индивидуална годишна квота в литри.
(4) Индивидуалната годишна квота е по-ниската между двете стойности:
1.  максимално допустимото количество газьол по ал. 1, и 
2. количеството газьол съобразно предоставените стойности по  фактури. 
(5) На земеделския стопанин се възстановява част от стойността на акциза за газьола, в рамките на индивидуалната му годишна квота, определена в литри.
(6) Фактурите за закупения газьол се съхраняват от земеделските стопани в срок 5 години считано от 1 януари на годината, следваща годината на издаване на фактурите.
Чл. 47е. Редът  за извършване на проверки на фактурите по чл. 47в, ал. 2 се определя със съвместна инструкция на министъра на финансите и на министъра на земеделието и храните.
Чл. 47ж. (1) Отстъпката от стойността на акциза за литър гориво се определя в левове по следната формула:
ОСА=ОРП/∑ИГКи,
където:
ОСА е отстъпката от стойността на акциза;
ОРП е общият размер на помощта по чл. 47б, ал. 1;
ИГКи са индивидуалните годишни квоти на земеделските стопани за съответната година в литри.
(2) Министърът на земеделието и храните издава заповед за определената по реда на ал. 1 отстъпка от стойността на акциза върху газьола, използван в първичното селскостопанско производство, за съответната година.
(3) Отстъпката по ал. 1 не може да надвишава разликата между размера на акциза за литър газьол, определен по реда на Закона за акцизите и данъчните складове, и минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (ОВ, L 283, 31.10.2003 г.).
Чл. 47з. (1) Агенция „Митници“ възстановява част от стойността на акциза върху газьола, използван в първичното селскостопанско производство, въз основа на уведомление, предоставено от министъра на земеделието и храните. 
(2) Общата стойност на сумите за възстановяване в уведомлението не може да надхвърля сумата по чл. 47б, ал. 1.
(3) Възстановяването на акциза се извършва по реда на чл. 45д от Закона за акцизите и данъчните складове.
Чл. 47и. (1) Помощ по реда на тази глава не се предоставя, когато срещу земеделския стопанин е издадено разпореждане за възстановяване вследствие на предходно решение на Европейската комисия, с което помощта се обявява за неправомерна и несъвместима с вътрешния пазар.
(2) Земеделски стопани, за които е установено, че са нарушили правилата за ползване на помощта, нямат право да подават заявление за получаване на същата помощ за срок две години.
Чл. 47к. (1) Механизмът за подпомагане на земеделските стопани по реда на тази глава се прилага за календарните години от 2015 до 2020 г. включително.
(2) Възстановяването на акциза по ал. 1 се извършва в рамките на годината, следваща годината, през която е платен дължимият акциз за изразходвания газьол в първичното селскостопанско производство.”
§ 3. Членове 47л-47о се отменят.
§ 4. В чл. 52 се правят следните изменения:
1.	Алинея 1 се отменя.

2.	В ал. 3 думите „1 и“ се заличават.

3.	В ал. 4 думите „1 и“ се заличават.
§ 5. Създава се чл. 53:
„Чл. 53. (1) Земеделски стопанин, който в нарушение на закона получи отстъпка от стойността на акциза върху газьол, се наказва с глоба - 
за физическите лица в размер от 2000 до 5000 лв., а за юридическите лица -
с имуществена санкция в размер от 5000 до 10 000 лв.
(2) Актовете за нарушения по ал. 1 се съставят от длъжностните лица от съответната областна дирекция „Земеделие”, на които е възложено да извършват проверките.
(3) Наказателните постановления се издават от директора на съответната областна дирекция „Земеделие” или от оправомощени от него длъжностни лица.
(4) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.”
§ 6. В § 1 на Допълнителните разпоредби т. 47 се изменя така:
„47. „Предприятие в затруднено положение” е предприятие в затруднено положение  по смисъла на чл. 2, параграф 18 от Регламент (ЕС) 
№ 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора.”

Преходни и заключителни разпоредби

§ 7. В Закона за акцизите и данъчните складове (обн., ДВ, бр. 91 от 2005 г.; изм. и доп., бр. 105 от 2005 г., бр. 30, 34, 63, 80, 81, 105 и 108 от 2006 г., бр. 31, 53, 108 и 109 от 2007 г., бр. 36 и 106 от 2008 г., бр. 6, 24, 44 и 95 от 2009 г., бр. 55 и 94 от 2010 г., бр. 19, 35, 82 и 99 от 2011 г., бр. 29, 54 и 94 от 2012 г., бр. 15, 101 и 109 от 2013 г., бр. 1 и 105 от 2014 г. и бр. 30, 92 и 95 от 2015 г.) се правят следните изменения и допълнения:
1. Член 45г се отменя.

2. В глава трета се създава раздел VII:
„Раздел VII
Специален ред за възстановяване на акциз за газьола, използван в първично селскостопанско производство
Чл. 45д. (1) Част от стойността на акциза върху газьола, използван в първично селскостопанско производство от земеделски стопани, определен по реда на глава четвърта „а“ от Закона за подпомагане на земеделските производители, се възстановява от Агенция „Митници“ въз основа на уведомление и заповед за утвърждаването му, предоставени от министъра на земеделието и храните. 
(2) Уведомлението по ал. 1 съдържа следните данни за всеки земеделски стопанин:
1. идентификационни данни за земеделския стопанин (пълно наименование/трите имена, ЕИК от ТР/ЕИК по Булстат/ЕГН/ЛНЧ);
2. размер на сумата, подлежаща на възстановяване;
3. данни за банковата сметка, по която ще бъде възстановена сумата по т. 2, и нейния титуляр.
(3) Възстановяването на акциза се извършва в 30-дневен срок от получаване на информацията по ал. 1 и 2.
(4) Общият размер на сумите, посочени в уведомлението по ал. 2, 
т. 2, не може да надвишава размера, определен в Закона за държавния бюджет на Република България за съответната финансова година. 
(5) Директорът на Агенция „Митници“ издава вътрешни правила за определяне на реда за изплащане на сумите на земеделските стопани. 
(6) Редът и начинът за обмен на информацията по ал. 1 и 2 се определят със съвместна инструкция на министъра на земеделието и храните и на директора на Агенция „Митници“.
Чл. 45е. В случаите, когато се установи, че неправомерно е възстановен акциз на земеделски стопанин, същият се внася от земеделския стопанин по сметка на  Агенция „Митници“ заедно със законната лихва от датата на възстановяването му.”
§ 8. Задължените по Закона за акцизите и данъчните складове лица имат право да продължат да приспадат от дължимия акциз по акцизната декларация по чл. 87, ал. 1 номиналната стойност на получените ваучери за гориво по съществуващата до 31 декември 2014 г. схема на държавна помощ „Намалена акцизна ставка за газьол, използван в първичното селскостопанско производство, чрез система от ваучери за гориво”.
§ 9. Този закон влиза в сила от датата на получаване на окончателен номер на схемата за държавна помощ в регистъра на държавните помощи на Европейската комисия.

Законът е приет от 43-ото Народно събрание на ………………...… 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

МОТИВИ

към проекта на Закон за изменение и допълнение на Закона за подпомагане на земеделските производители

Предлаганите с проекта на Закон за изменение и допълнение на Закона за подпомагане на земеделските производители промени (ЗИД НА ЗПЗП) са свързани с приетите нови правила в областта на държавните помощи и свързаната с това необходимост от разработването на нов механизъм за предоставяне на държавна помощ под формата на отстъпка от акциза върху газьола, използван в първичното селскостопанско производство.
Действащата до 31 декември 2014 г. държавна помощ „Намалена акцизна ставка върху газьола, използван при първично селскостопанско производство, чрез използване на система от ваучери за гориво” беше разработена съвместно от Министерството на финансите и Министерството на земеделието и храните според действащото европейско законодателство в областта на държавните помощи в селското стопанство. Проектът на новата схема за държавна помощ е разработен в съответствие с изискванията на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора.
С проекта на ЗИД на ЗПЗП се създава правна уредба за прилагането на новата схема за държавна помощ под формата на намалена акцизна ставка на газьола, използван в първичното селскостопанско производство. Схемата се прилага след получаване на окончателния номер в регистъра на държавните помощи на Европейската комисия.
С проекта на ЗИД на зпзп се променя механизмът за предоставяне на държавна помощ под формата на отстъпка от акциза върху газьола, използван за механизирани дейности в първичното селскостопанско производство. Предлаганите промени предвиждат помощта да бъде предоставяна под формата на парични средства (възстановяване на част от стойността на акциза), а не, както досега - под формата на ваучери за гориво. Облекчава се и процесът по кандидатстване за помощта. Предвижда се земеделските стопани да подaват заявление за кандидатстване еднократно и да получават помощта наведнъж.
Очакваните резултати от прилагането на законопроекта са свързани с успешно прилагане на схемата за държавна помощ под формата на намалена акцизна ставка на газьола, което би довело до създаване на облекчени условия за земеделските стопани, използващи газьол за механизирани дейности в първичното селскостопанско производство. 
Общият размер на помощта се утвърждава със Закона за държавния бюджет на Република България за съответната финансова година. Предлаганият законопроект оказва въздействие върху държавния бюджет, поради което се прилага финансова обосновка.
Одобряването на ЗИД на ЗПЗП не води до автоматично одобряване и прилагане на схемата за помощ. Предстои отделно съгласуване на пълния пакет документи на схемата по чл. 9 от Закона за държавните помощи. Схемата не би могла да се прилага ефективно, преди да се получи потвърждение от министъра на финансите за съответствие на пакета документи с условията на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора.

ЗА МИНИСТЪР-ПРЕДСЕДАТЕЛ:

(Румяна Бъчварова)